# 54. Apium graveolens L. - Kerti zeller (Zeller, celler) [Umbelliferae - Ernyősvirágzatúak].

a: Virágos szárrészlet b: Gumós gyökér tőlevelekkel c: Érett ikerkaszat-termés (nagyítva) d: Részterméske oldalról (nagyítva) e: Terméses ernyőcske f: Csíranövény. | Kétéves, 100-130 cm magas. Levelei szárnyaltak, vastag nyelűek, fényesek, a levélkéi ékvisszás-tojásdadok. Ernyős virágzatának gallérja nincs, az oldalsó ernyők ülők vagy rövidnyelűek. Termése gömbös, bordás, illó olajban gazdag ikerkaszat. Atlanti-mediterrán eredetű kozmopolita faj. Már az ókori egyiptomiak is ismerték és termesztették. Ma a Föld minden részén művelik. Magyarországon elvadultan is előfordul, termesztésben a gumós zellert kultiválják. A középkötött, tápanyagban gazdag, nyirkos, kissé lúgos vagy semleges kémhatású talajokat kedveli. Termesztési területe Magyarországon főleg a Fertő és Kisbalaton környéki láptalajokon van. Nálunk 3 fajtája, a gumós, halványító és metélő zeller terjedt el. Gumóját és levelét ételek ízesítésére használják.