# 158. Cynosurus cristatus L. - Taréjos cincor [Gramineae - Pázsitfű-félék].

a: Szártő, virágos füzér, és a füzér elvirágzás után b: Toklász (nagyítva) c: Meddő és termős füzérke (nagyítva). | Évelő, bokros növésű aljfű. Szára alul térdes, 30-70 cm magas, fénytelen, sötétzöld. A kifejlett levél laposan szétterülő, szélei felfelé hajlanak, nyelvecskéje rövid. Virágzata 5-10 cm hosszú, keskeny kalászszerű, kezdetben hengeres, később karéjos buga. A termékeny füzérkéket fésűszerű meddő füzérke takarja. Európai faj. Hazánkban hegyi réteken, legelőkön elterjedt, társulásalkotó faj, ritkábban nedves kaszálókon, füves lejtőkön, irtásokban stb. található. Közepes értékű takarmányfű, mely a rágást, taposást is tűri, hozama nem nagy. A mészszegény, kötöttebb talajt és nedvesebb klímát szereti. Főleg hegyi kaszálókra és legelőkre telepítik. Angliában az 1760-as években kezdték először termeszteni, újabban hazánkban is termesztik.