# 157. Dactylis glomerata L. - Csomós ebir [Gramineae - Pázsitfű-félék].

a: Egy termesztett példány szártöve b: Virágzat c: Csíranövény d: Meddő hajtás részlete és a szár keresztmetszete e: Érett belső és külső toklász (nagyítva). D.g. var. abbreviata (Bern.) Drej. - Sziki csomós ebir. f: Virágzat. Dactylis polygama Horvatovszky - Erdei ebir (Syn.: Dactylis glomerata L. ssp. aschersoniana [Graebn.] Thell.). g: Virágzat. | Évelő, csomósan növő, bokros növésű szálfű. Magassága 30-150 cm, szára felül érdes. Tőhajtásai összenyomottak. Nyelvecskéje hosszúkás, fehér, fülecskéje hosszú, hegyes, fehéres, csúcsba keskenyedő. Virágzata egyoldalú buga, alsó ágai jóval hosszabbak. A füzérkék szaggatott, széles csomókban állnak. Feltűnőbb változata a sziki csomós ebir, mely alacsonyabb termetű, bugája rövid, tömött. Az erdei ebir halványzöld, laza tövű, kúszó gyöktörzsű, rövid tarackkal. Bugaágai hosszúak, bókolók. Euráziai elterjedésű faj. Nálunk kaszáló- és mocsárréteken, legelőkön, tölgyesekben, pusztafüves lejtőkön stb. közönséges. Termesztésre talajban nem válogatós. Korán kihajtó, bőven termő, értékes takarmánynövény. Angliában először az 1700-as években vették kultúrába. Hazánkban is a pázsitfüvek közül az elsők között kezdték termeszteni. A XIX. század folyamán sokfelé vetették, főleg parkok létesítésekor. Nemesítésével is foglalkoznak, mind nálunk, mind külföldön; számos termesztett és nemesített fajtája ismeretes.