# 34. Glycyrrhiza glabra L. - Valódi édesgyökér (Édesgyökér) [Papilionaceae - Pillangósvirágúak].

a: Virágos szárrészlet b: Gyöktörzs, és egy gyökérdarab hosszmetszete c: Terméses szárrészlet d: Mag (nagyítva) e: Csíranövény. | Rizómájából 1-2 m hosszú, ujjnyi vastag, sötétbarna gyökerek erednek. Ezenkívül hosszú tarackjai is vannak, melyek belül a gyökérrel együtt sárgás színűek. Levelei páratlanul szárnyaltak, lilás virágai laza fürtben állnak. Hüvelye kopasz, hosszúkás. Hazája a Földközi-tenger melléke. Nálunk itt-ott az Alföldön, főleg régi kultúra maradványaként fordul elő. A középkor vége óta termesztik édes anyagot tartalmazó gyökeréért, melyből medvecukrot készítenek, továbbá bizonyos gyógyszerek beágyazó- és alapanyagaként szolgál. Homokos ártereken palántázással vagy gyökérdugványokkal termesztik.