# 56. Carum carvi L. - Kömény (Konyhakömény) [Umbelliferae - Ernyősvirágzatúak].

a: Tőleveles gyökér és virágos szár b: Virág felülről (nagyítva) c: Ernyőcske fiatal termésekkel d: Érett részterméske keresztmetszetben és oldalról (nagyítva) e: Csíranövény. | Kétéves fűszer- és gyógynövény. Az első évben csak tőleveleket fejleszt, a második évben fejlődő szára kb. 1 m magas, barázdált, rendszerint tőben elágazó. Alsó levelei nyelesek, háromszorosan szárnyaltak. Virágzata 7-10 egyenlőtlen hosszú sugarú összetett ernyő. Virága fehér, visszahajlott csúcsú szirmokkal. Ikerkaszat-termése 3-6 mm hosszú, barna, kopasz. Az egyes részterméskék 1 mm vastagok, 5 sárgás vagy világosbarna bordájúak, ívesen görbültek. Európában és Ázsiában elterjedt. Hazánkban hegyi réteken, nedves kaszálókon vadon terem. Kultúrváltozatait szántóföldön termesztik, inkább hegyvidékek völgyeiben és az ország nyugati részén. A táperőben gazdag, mélyrétegű, jól megmunkált vályogtalajt, vagy a fekete humusztalajt kedveli. Termesztésére különösen nedvesebb, hűvösebb, csapadékos helyek alkalmasak. Az ókor óta használják fűszerként és drogként. Termése "köménymag" néven ismeretes. Illó olaját az összezúzott terméséből vízgőzlepárlással állítják elő, fő alkatrésze - mintegy 50-60%-a - ún. "carvon". Sokat felhasznál a likőripar is.