# 9. Mespilus germanica L. - Naspolya [Rosaceae - Rózsafélék].

a: Virágos ág b: Szirom c: Virág, lehullott szirmokkal d: Csíranövény e: Téli rügyes hajtás f: Terméses ág g: Fiatal és érett termés hosszmetszetben h: Magvak. | Nagyra növő cserje. Lándzsás levelei rövid nyelűek, virágai fehérek, magánosak. Termése felálló, körte alakú, csaknem ülő. Hazája Dél- és Délkelet-Európa és Kisázsia. Hazai termesztésének kezdetét nem tudjuk, de Itáliából került hozzánk, és a XVIII. század végén már faiskolai árjegyzékeinkben szerepel. Éghajlat és talaj iránt nem igényes. Elszórtan házikertekben országszerte megtalálható, leginkább Szentes és Szeged környékén termesztik. Késő ősszel, éretlenül leszedett gyümölcsét utóérlelés után megpuhulva, kora télen, frissen fogyasztják. Nagy pektintartalmú éretlen gyümölcse konzervipari célokra való, szívós fája iparilag feldolgozható. Héjkérge, levele és fiatal gyümölcse sok cseranyagot tartalmaz, ezért a gyógyászatban is felhasználják. Fajtái: "Nottingham", "Hollandi óriás", "Házi naspolya".