# 125. Cichorium intybus L. var. sativum Lam. et DC. - Cikória (Cikóriakatáng) (2/3-ra kicsinyítve) [Compositae - Fészkesvirágzatúak].

a: Virágos szárrészlet b: Gyöktörzs (cikória) c: Tőlevélrózsa d: Kaszattermés (nagyítva) e: Csíranövény. | Évelő. Hengeres karógyökere és gyöktörzse szolgáltatja a pótkávé alapanyagát. Szára kb. 1 m magas, tejnedvet tartalmaz. Levelei lándzsásak, többnyire öblösen hasogatottak. Fészekvirágzata világoskék. Kaszattermése 2-3 mm hosszú. Euráziai faj, amely Kelet-Ázsiába, Amerikába, Dél-Afrikába és Ausztráliába is behurcolódott. Magyarországon utak, töltések mellett, vetésekben, gyomos helyeken stb. vadon él a közönséges katángkóró (var. intybus). Kisebb mértékben a hazai pótkávé-gyárak körzeteiben termesztik a kétéves változatát (var. sativum), mely tápanyagban gazdag, kevéssé kötött talajokban fejlődik jól. Nyugat-Európában egy másik változatát (var. foliosum Hegi) leveleiért salátanövénynek is termesztik.