# 151. Crocus sativus L. - Jóféle sáfrány [Iridaceae - Nősziromfélék].

a: Leveles növények b: Virágzó növény. | Évelő, hagymagumós növény. Hagymagumója kb. dió nagyságú, lapított. Igen rövid szárának alján 5-6 hártyás allevél ered. Szálas, sötétzöld, középen fehércsíkos lomblevelei kb. a virágzás idejében jelennek meg. Ősszel nyíló virágai 6-lepellevelűek, lila színűek. Bibeszála vékony, hengeres, alul fehér, felül sötétsárga, és 3 megnyúlt bibére ágazik szét. Hazája Elő-Ázsia. A Földközi-tenger vidékén ősi kultúrnövény. Nálunk valamikor alacsonyabb dombvidékeken nagyban termesztették, ma már hazánkban nem termesztik. Nálunk magot nem hozott, fiók-hagymagumókról szaporították. Kicsípett bibéje fűszer, festőszer és gyógyszerként szolgált. Főleg a középkorban élelmiszerek fűszerezésére kiterjedten alkalmazták, ma már gyógyszerként is alig használják.