# 60. Levisticum officinale Koch - Lestyán [Umbelliferae - Ernyősvirágzatúak].

a: Virágos hajtás b: Csíranövény c: Részterméske és keresztmetszete (nagyítva) d: Szártő. | Évelő, erős illatú, fűszeres gyógynövény. Gyökértörzse függőleges, erőteljes, gyökérzete kevéssé elágazó. Második évben fejlődő virágzó szára 1,5-2 m magas, elágazó, csöves. Alsó levelei kétszeresen szárnyaltak, a levélkék nagyok, bőrneműek, rombos-visszástojásdadok, elöl bevagdaltak. Virágzata 8-15-sugarú összetett ernyő, széles gallérlevelekkel. Virágai sárgák. A termés hosszúkás, domború hátú, bordás ikerkaszat. Kelet-mediterrán származású, Európában sokfelé termesztik és elvadult. Spontán előfordulása bizonytalan. Magyarországon főleg hegyvidéki falusi kertekben ültetik. Ősidők óta termesztett, főleg levesízesítő fűszernövény. Középkötött nyirkos talajban fejlődik a legjobban. Gyökere illóolaj-tartalmú drog, melyet a második vagy harmadik évben gyűjtenek. Egykor a szár, levél és a termés is drog volt. Jó mézelő növény.