# 174. Phalaris canariensis L. - Kanáriköles (2/3-ra kicsinyítve) [Gramineae - Pázsitfű-félék].

a: Szártő és virágzó szár b: Egy elnyílt és egy virágzó füzérke (nagyítva). | Egyéves, 30-80 cm magas növény. Levelei 15-20 cm hosszúak. A virágzat tömött álfüzérbe szoruló gömbös buga. A füzérkék laposak, széles visszástojásdadok, fehéres színűek. Mediterrán származású faj. Őshazája a Kanári-szigetek. Nálunk adventíven szórványosan itt-ott előfordul, utak mentén, parlagokon, száraz gyomtársulásokban. Kezdetben csak Spanyolországban termesztették, és a XV. században került Európa más országaiba. Európa délibb vidékein szemtermését lisztként és kásaként használják. Lisztszolgáltató és takarmánynövény, azonkívül ismert madáreledel. Takarmányozásra a szalmája és törekje eléggé használható. Termesztésére a középkötött, televényes vályog- és homokos agyagtalaj a megfelelő. Káliumra igen érzékeny. Nálunk kismértékben madáreleségnek termesztik.