# 107. Brassica napus L. em. Metzger var. napus - Olajrepce (Káposztarepce) (Syn.: var. arvensis [Lam.] Thell.) [Cruciferae - Keresztesvirágúak]. "Fertődi törzskönyvezett" fajta

a: Virágos szár és gyökér b: Terméses fürt c: Mag (nagyítva) d: Csíranövény. | Egy- vagy kétéves növény. Alsó levelei lantosak, épek, szíves vállal szárölelők. Laza fürtben álló virágai 1 cm-nél hosszabbak, a csészelevelek szétállók. Becőtermése hengeres, csúcsán kúp alakú csőrben végződik. A magvak gömbösek. Mediterrán származású, ősi alakját nem ismerjük. (Valószínűleg a B. oleracea és a B. rapa spontán kereszteződéséből jött létre.) Ősidők óta termesztik, mint vetési gyom lett termesztett növény. Elvadultan utak mentén, szántókon stb. gyakran található. A repcét mint olajnövényt Magyarországon jelentős területen termesztik (15-30000 kh.). A mélyrétegű, középkötött, eléggé meszes vályogtalajt kedveli. Magjában 32-50% kiüthető olaj van, mely a szappangyártás értékes alapanyaga. A repcepogácsa és az extrahált repceliszt értékes takarmány.