# 51. Cornus mas L. - Húsos som [Cornaceae - Somfélék].

a: Virágos ágrészlet b: Kinyílt ernyővirágzat 4 gallérlevéllel (nagyítva) c: Egy virág (nagyítva) d: Terméses ágrészlet e: Csontár f: Csíranövény. | Cserje vagy kisebb fa, mely néha többszáz évig is elél. Tojásdad, hegyes csúcsú levelei átellenesek. Lombfakadás előtt hozza ernyőben álló apró, sárga virágait. Termése késő ősszel érik be, húsos, hosszúkás, csonthéjas, élénkpiros színű. Mediterrán-közép-európai elterjedésű faj, mely cserjés, napos helyeken vadon az országban elterjedt. Savanykás ízű gyümölcsét már az ősember is fogyasztotta. Vagy nyersen, vagy lekvárnak-szörpnek elkészítve fogyasztják. Nehéz, szívós fája esztergályozásra, szerszámnyélnek stb. igen alkalmas. Virágai a mogyoróval együtt a legkorábbi méhlegelőt adják. Talajban nem válogatós, főleg házikertekben ültetik, korai virágai miatt díszcserjeként is.