# 42. Lens culinaris Medik. - Lencse [Papilionaceae-Pillangósvirágúak].

a: Virágzó növény b: Virág (nagyítva) c: Hüvelytermések d: Csíranövények e: Mag lapjával és élével. | Egyéves, alacsony termetű, pillangós virágú növény. Levelei párosan szárnyaltak, a levélgerinc kacsban végződik. Kékesfehér virágai hosszú kocsányúak, magánosak, vagy 2-3-asával helyezkednek el. Hüvelye lapos, 1-2 magvú. A magvak kerekdedek, oldalról lapítottak, különböző nagyságúak. Vadon nem ismeretes, származási helyéül Délnyugat-Ázsiát és a Földközi-tenger környékét tekinthetjük. Egyike a legrégibb idők óta termesztett kultúrnövényeknek. Magvait már a cölöpépítményekben, a kőkorszak maradványaiban is megtalálták. Minden világrészen termesztik; hazánkban - bár nem nagy területen - az ország minden részében, több fajtában. Kedveli a középkötött, inkább laza, jó táperőben levő, meszes vályog- és homokos agyagtalajokat. Kedvező számára a napos, de nem túl meleg fekvés. Kora tavasszal vetjük. Magját leves és főzelék készítésére használják, szalmája igen jó takarmány.