# 36. Onobrychis viciaefolia Scop. - Takarmánybaltacim (Baltacim) [Papilionaceae - Pillangósvirágúak].

a: Virágos szár b: Fiatal szártő c: Terméses fürt d: Mag (nagyítva) e: Csíranövény. Onobrychis arenaria (Kit.) Ser. - Homoki baltacim f: Fürtvirágzat. | Évelő, erőteljes gyökérzetű pillangós takarmánynövény. Levelei páratlanul szárnyaltak. Élénk rózsaszínű, hosszában csíkolt virágai hosszúkás fürtöt alkotnak. Egymagvú, zárt hüvelytermése lapos, kemény, tüskéshátú és bordázott. Kelet-mediterrán eredetű faj, melynek rokona, a keskenyebb levélkéjű, karcsú és megnyúlt fürtű homoki baltacim, hazánkban vadon is terem. A takarmánybaltacimot hazánkban a XIX. század óta termesztik, főként a Dunántúl északi és keleti részein, szórványosan a Duna-Tisza közén is. Jól terem sovány és száraz talajokon, fagyálló, a meszet jól bírja. Talajjavító hatása kitűnő. Igen jó takarmányt ad, amely a tejelválasztásra különösen kedvező hatású. Mind tisztán, mind fűkeverékben jól tűri a legeltetést. Hasznos tenyészideje 3-6 év. A vetésforgóban úgy szerepeltetik, mint a lucernát. Zöldtakarmánynak is felhasználható, de általában szénaként etetik. Jól mézelő növény. Fontosabb fajtái a "Kompolti" és a "Somogyi kétkaszálású" baltacim.