# 109. Raphanus sativus L. - Kerti retek (Retek) [Cruciferae - Keresztesvirágúak]. "Hónapos retek"

a: Gyökér tőlevelekkel b: Virágos és terméses hajtás. "Nyári retek" c: Gyökér tőlevelekkel d: Becőtermés e: Mag (nagyítva) f: Csiranövény. "Téli retek" g: Gyökér. | Egy- és kétéves növény. Fogyasztott része a gyökérrel együtt megvastagodott szik alatti szárrész, amely a nyári és téli reteknél répatestté alakul át. Ezeknek színe lehet piros, fehér, lilás, . barnás vagy fekete. Levele szeldelten tagolt, felülete serteszőrös. Fürtben álló virágai fehér, rózsaszín vagy lila színűek. Termése duzzadt, csőrös becő. Kelet-mediterrán származású. Az egyiptomiak, görögök és rómaiak már termesztették. A germánoknál és szlávoknál a középkorban terjedt el. Hazánkban is igen régóta termesztik. Termesztése különben minden földrészen elterjedt. Talajigényes, laza szerkezetű, tápanyagban gazdag talajt kíván. Számos fajtáját művelik. Főleg nyersen fogyasztják, régebben gyógyszerként is használták. Magja sok olajat tartalmaz. Egyes fajták csípős íze mustárolaj-glikozidoktól származik.