# 83. Atropa bella-donna L. - Nadragulya [Solanaceae -Burgonyafélék].

a: Csíranövény b: Virágos szárrészlet c: Terméses szárrészlet d: Gyöktörzs hajtásokkal e: Mag (nagyítva). A.b. var. lutea Doell. f: Bogyótermés. | Évelő növény. Gyöktörzse és hasznosítható gyökere 40-50 cm hosszú, fent 4-5 cm vastag. Magassága 1-2 m. Levelei tojásdadok, nyélrefutók, enyves-pelyhesek vagy kopaszok, épszélűek. Virágai levélhónaljiak, a párta szennyes-ibolyás színű, harang alakú. Termése fényes fekete, gömbölyű bogyó, mely mérgező. Hegyvidéki, közép-európai faj, mely főleg bükkösök vagy elegyes erdők friss vágásaiban él, humuszos talajon. Már az ókorban is használták gyógyászati célra. Miután a vadon termő Atropa mennyisége nem fedezi a szükségletet, újabban termesztik is. Párás levegőjű helyeket, nyirkos talajt, humuszt és félárnyékot igényel. Legcélszerűbb erdővágásba telepíteni. Jelentős gyógyszer. Legfontosabb hatóanyaga az atropin, de tartalmaz hioszciamint is. Gyökérzete, levele, ritkábban magva is drogot szolgáltat.