# 39. Vicia faba L. - Lóbab [Papilionaceae - Pillangósvirágúak].

a: Virágos szárrészlet b: Terméses szárrészlet c: Csíranövény d: Magvak. | Vastag, egyenes, erőteljes, belül üres szárú egyéves növény. Szürkés, keményebb levelei párosan szárnyaltak. Pillangós virágai nagyok, fehérek, fekete folttal; rövid, gyérvirágú fürtöt alkotnak. Csoportosan álló, duzzadt hüvelyei felállók, belül szivacsosak, éréskor megfeketedők. Magjai változatos alakúak. Hazája a Földközi-tenger melléke és Ázsia szubtrópusi vidékei. Igen régi kultúrnövény, Amerika felfedezéséig (a bab behozatala előtt) a mai étkezési bab szerepét töltötte be. Most takarmánynövény. Főleg a Dunántúl csapadékosabb, melegebb tájain termesztik. A foszfortrágyázást meghálálja. Korán vetik, érése egyenlőtlen, magja könnyen pereg. Fehérjedús abraktakarmányt biztosít, a talajt nitrogénben gazdagítja.