# Előszó

A „Magyarország Kultúrflórája” virágos növényeit tárgyaló kötet-sorozatát a kultúrnövények színes ábráit tartalmazó X. kötettel nyitjuk meg. A Színes Atlasz 180 táblán azoknak a kultúrnövényeknek jellemző képét és egyes részleteit mutatja be, amelyek a készülő Kultúrflóra I-IX. köteteiben kerülnek részletes feldolgozásra. A táblákon mintegy 220 növényfaj, alfaj, változat, és 210 fajta képe szerepel, összesen kb. 1300 részletrajzzal. Úgy gondoljuk, hogy ez olyan megoldás, amelyet a fejlettebb mezőgazdaságú államokban is alig találunk. Így remélhetjük, hogy ez a Színes Atlasz külföldön is érdeklődést kelt.

Az Atlasz ábrái Jávorka Sándor akadémikus irányításával és útmutatásával, Csapody Vera önálló művészi alkotásaiként kitűnő növényismerő szakértelmével párosult művészi hivatottsággal készültek. A lenyomatok eredeti akvarelljeit Csapody Vera – jórészt eredeti nagyságban – mind élő növényekről festette, és a megfelelő élő növényanyag megszerzésének nehéz és felelősségteljes feladatát is maga végezte. A növényeket egész sor intézmény és intézet bocsájtotta rendelkezésére.* Készséges támogatásukért köszönet illeti mindegyiküket, úgyszintén az anyag összegyűjtésében és kritikai ellenőrzésében segítő kartársakat is.

Az Atlaszban ábrázolt növények részletes – a sorozatos mű célkitűzéseiben megállapított szempontok szerint kidolgozott – szakszöveganyagát a botanikus és mezőgazdasági szakemberek száz főt jóval meghaladó nagy munkaközössége készíti. Ez a feldolgozás az elkészülés sorrendjében füzetenként jelenik meg, és folyamatosan egészül ki kötetekké. Addig is az Atlaszhoz csatolt ábramagyarázat ismertetései (11. fejezet) tájékoztatnak az egyes fajokra vonatkozó leglényegesebb tudnivalókról.

A részletes feldolgozás célkitűzései kiterjednek majd a tárgyalt termesztett (vagy termeszthető) növény rendszertani helyzetére, származására, elterjedésére, sejttani-szövettani viszonyaira, élettani és ökológiai feltételeire, fejlődési, növekedési és szaporodási körülményeire, sőt bizonyos mértékig nemesítési és agrotechnikai vonatkozásaira is.

„Magyarország Kultúrflórája” felöleli a hazánkban termesztett, illetve termeszthető mindazokat a kultúrnövényeket, amelyek az általánosabb értelemben vett „mezőgazdasági növény” fogalma alá tartoznak. Tárgyalja tehát a szabadföldön termesztett mezőgazdasági és konyhakerti fajokat, a gyümölcsféléket, az ipari felhasználású virágtalan és virágos növényeket, a termesztett gyógynövényeket; nem tárgyalja viszont a dísznövényeket, a dendrológiai, erdészeti stb. kultivált fajokat. Természetesen az egyes növények gazdasági jelentősége, hazai termesztési intenzitása már a több év alatt megjelenő mű készülte folyamán is módosulhat (pl. egyes gyógynövények, ipari növények stb. termesztési jelentősége csökken vagy növekszik, átmeneti vagy huzamosabb termesztési szünetelése áll be stb.). Ezt a változást, illetve ingadozást – mely természetesen előre nem látható – a mű szerkezetében csak korlátozottan lehet figyelembe venni. Termesztett kultúrnövényeinknek az említett kereten belüli feldolgozására irányuló e törekvés a mű jelentőségét és használhatóságát igen széleskörűvé teszi. Kutatók, oktatók és mindazok, akik a mezőgazdaság bármely ágában elméletileg vagy gyakorlatilag tevékenykednek, a legmodernebb magyar nyelvű szintézisben kaphatnak tudományos áttekintést – széleskörű irodalmi utalásokkal – a tárgyalt kultúrnövényekről. A X. kötet művészi kivitelű ábrái, amelyekre minden egyes növényfaj feldolgozásánál utalás és hivatkozás történik, méltán és méltón reprezentálja azt a célt, amelyet a „Magyarország Kultúrflórája” sorozat a magyar mezőgazdaság fejlődésében és fejlesztésében betölteni kíván.

Az Atlasz nyomdai kivitelezésének rendkívül nagyigényű és körültekintő gondosságot kívánó munkáját az Akadémiai Kiadó és az Akadémia Nyomda, valamint az Offset Nyomda dicséretes módon oldotta meg.

Reméljük, hogy mezőgazdaságunk művelői és az érdeklődő közönség is szívesen fogadják ezt a Színes Atlaszt, és haszonnal forgatják mezőgazdaságunk fejlesztésének szolgálatában.

Budapest, 1961. január 21.

A szerkesztők