# 170. Agrostis alba L. - Fehér tippan (Tarackos tippan) [Gramineae - Pázsitfű-félék]. var. gigantea (Roth) Meyer

a: Buga és szártő b: Szártő. A. a. var. prorepens (Koch) Aschers. c: Kúszó szár, hajtásokkal. d: Csiranövény e: kalászka (nagyítva). A. a. var. maritima (Lam.) Meyer | Évelô, tarackos, csoportosan növő aljfű. 30-100 cm magas, szára sima. Dús levélzetű, levele a csúcs felé keskenyedő, a nyelvecske a felső levélen 2-6 mm hosszú, hegyesedő. Virágzata dúsvirágú buga, mely csak virágzáskor terül szét, az érdes bugaágak 8-10-esével indulnak ki egy-egy örvből. A toklász rendesen szálkátlan. Circumpoláris faj. Nálunk mocsárréteken, szikes laposokon, ártéri réteken, nedves kaszálókon stb., állományalkotó fű. Másodrendű takarmányfűnek szokták tekinteni. Termesztése kiterjedt. Inkább meszes, lúgos, nedves talajt kedvel. Az angolok már 300 évvel ezelőtt termesztették. A németek is szívesen termesztik üde, friss talajokon. Java termését a harmadik évtől hozza. Az állatok szívesen fogyasztják zölden is, szénaként is. Pázsit létesítésekor inkább alacsonyabb termetű, tarackos változatait használják. Nemesítésével többfelé foglalkoznak. Nemesítése nálunk az 1930-as években kezdődött, értékes nemesített fajtáink vannak.