# 128. Lactuca sativa L. var. capitata L. - Fejes saláta (Saláta) (2/3-ra kicsinyítve) [Compositae - Fészkesvirágzatúak]. "Május királynője" fajta

a: Virágos szár b: Szárlevél c: Salátafej d: Fej hosszmetszete e: Termés bóbita nélkül (nagyítva) f: Csíranövény. | Egyéves. Fejlődése első időszakában tőleveleket fejleszt, melyek szorosan egymásra borulva fejet alkotnak. A levélerek erősen húsosak. A fejlődés második szakában, a magtermő állapotban fejlődik a sátorozó virágzat. Virágai halványsárgák. Termése bóbitás kaszat. Őshazája Dél-Európa, Észak- és Nyugat-Afrika. Valószínűleg a nálunk gyomként előforduló keszegsalátából (Lactuca serriola Torn.) származik. Termesztése legalább 2500 éves, rajzát egyiptomi sírleletekben is megtalálták. Magyarországon mindenütt termesztik, legnagyobb mértékben a Duna-Tisza közi homoktalajon. Kissé savanyú, jó minőségű barna homoktalajokat, és a középkötött vályogtalajokat kedveli legjobban. Számos termesztett fajtája ismeretes: pl. hajtatási, nyári, áttelelő fajták. Főleg frissen fogyasztott saláta-növény, főzelékként is fogyasztják. Termesztett vetőmagja jó exportcikk.