# 2. Psalliota bispora (Lange) Treschow - Termesztett csiperke (sampinyon) (Syn.: Psalliota campestris L.; Agaricus bisporus [Lange] Sing) [Agaricaceae - Lemezes gombák].

a: "1406." fajta termőtestei, egy termőtest és hosszmetszete b: "F. 1." fajta termőtestei és egy termőtest hosszmetszete c: "P. c. 6." fajta termőtestei. | Vadon is található gomba, melynek termőteste tönkre és kalapra tagolódik. A tönköt gyűrű veszi körül, a kalap alján sugárirányban barnás-rózsaszínű lemezek futnak végig. A termőtest 5-8 cm magas, a kalap átmérője 3-12 cm között változik. A csiperke termesztése Franciaországból terjedt el csaknem az egész világon, mintegy a XVIII. század óta. Hazánk gombatermesztése a XIX. század végén indult fejlődésnek, és ma világviszonylatban is a legjobbak közé tartozik. A csiperketermesztés speciális termesztőházakban vagy pincékben folyik. Táptalajként főleg megfelelően előkészített lótrágyát használnak. A termesztett csiperke igen ízletes, és tápanyagban is gazdag. Nagy vitamintartalma miatt különösen a téli hónapokban keresett élelmiszer. Sok fajtája közül hazánkban jelenleg az "F. 1.", "1406.", "1415.", "2001." és a "P. c.17." fajtákat termesztik.