# 62. Daucus carota L. ssp. sativus (Hoffm.) Arcang. - Sárgarépa (Murok) [Umbelliferae - Ernyősvirágzatúak].

a: Virágos szár b: Terméses virágzat c: Érett ikerkaszat-termés (nagyítva) d: Csíranövény e: "Duviki karotta" gyökere f: "Nantesi" fajta gyökere. | Kétéves, vastag karógyökerű növény. Levelei többszörösen szárnyaltan szeldeltek. Szára 100-150 cm magasra is megnő. Az összetett ernyős virágzat a virágzás előtt és virágzás után gömbösen összehajlik. Gallérlevelei vékony cimpákra szeldeltek. A szirmok általában fehérek. Termése tüskés ikerkaszat. Vadon termő alfaja (ssp. carota) nitrogénkedvelő euráziai növény, hazánkban réteken, tarlókon, utak mentén stb. igen elterjedt. 3-4000 éve a föld minden részén termesztik. A ma is termesztett rövid gyökerű fajták az 1800-as évek elejétől ismeretesek. Magyarországon fő termesztési területei: Győr, Makó, Budapest környéke és a Nyírség. Mészben gazdag, középkötött és laza talajokon fejlődik legjobban. Nagy karotintartalmú gyökerét fogyasztják főzelék, ételízesítő és saláta formájában, valamint takarmányozásra is használják. Számos termesztett fajtája ismeretes.