# 12. Fragaria ananassa Duch. - Kerti eper (Ananász-szamóca; földi eper) (2/3-ra kicsinyítve) (Syn.: Fragaria grandiflora Ehrh.) [Rosaceae - Rózsafélék].

a: Virágos és terméses növény b: A levélnyél pálhája c: Csíranövény. Terméscsoportok d: "Eszterházai óriás" e: "Madame Moutot" f: "Eszterházai korai" g: Aszmag (nagyítva). | Az amerikai Fragaria chiloënsis (L.) Ehrh. és F. virginiana Duch. keresztezése révén létrejött, hármas levelű, fehér virágú, indákkal szaporodó, lágyszárú évelő növény, gyümölcse az elhúsosodó, zamatos piros színű virágtengely, amelynek felületén vannak az apró aszmag-termések. Termesztése Magyarországon a XVI. században indult meg. 1820. óta nagymértékben termesztik az amerikai fajok keresztezéseit. Nem igényes, de könnyű műveletű, tápanyagokban gazdag, üde talajokat kíván. A Dunazug községeiben, Észak-Nógrádban, Győr, Kecskemét és Szeged vidékén alakultak ki termelő központjai. Indákkal szaporítják. Legértékesebb korai friss fogyasztási és konzervgyümölcsünk, gyümölcsízt és szörpöt készítenek belőle. Jóformán minden házikertben termesztik. Az utóbbi években termelése - exportra is - fellendült. Legfontosabbak az egyszertermő, nagygyümölcsű fajták. Az erdőkben és vágásokban élő erdei szamócának (Fragaria vesca L.) kisebb, élénkpiros, igen finom zamatú gyümölcse van, a tölgyesekben élő kerti szamócának (Fragaria moschata Duch.) termete magasabb, gyümölcse nagyobb. Mindkettőt mint erdei gyümölcsöt gyűjtik.