# 159. Lolium perenne L. - Angolperje (Kurtaperje) [Gramineae - Pázsitfű-félék].

a: Szártő b: Füzéres virágzat c: Érett toklász belülről (nagyítva). L. p. var. tenue (L.) Sm. d: Virágzat. | Évelő aljfű. Magassága 30-60 cm, szára és levélhüvelye sima. Levele sötétzöld, fonáka fénylő, nyelvecskéje gyengén fejlett, fülecskéje karcsú, de jól látható. Virágzata lapos füzér, a 6-12-virágú füzérkék keskeny lapjukkal fordulnak a füzér gerince felé. A toklász szálkátlan. Európai faj, de behurcolódott Ázsiába, Észak-Afrikába, Észak-Amerikába és Ausztráliába is. Nálunk nagyon elterjedt, a zöldlegelők és száraz-zöldlegelők uralkodó füve. Nagyon jellegzetes útmenti taposott gyomtársulásokban is. A legrégibb idők óta termesztett pázsitfű, Angliában és Skóciában már az 1670-es évektől termesztik, a XIX. század elejétől nálunk is sokfelé művelik. Számos külföldi és belföldi nemesített fajtája is ismeretes. Inkább a kötöttebb talajokat kedveli, de nagy alkalmazkodó képessége miatt úgyszólván minden talajon megél. Igen értékes takarmányfű, vetés után gyorsan fejlődik. Sarjadzása is igen jó. Fűkeverékekben, parkok, díszgyepek létesítésénél is fontos szerepe van, de a mi éghajlati viszonyaink mellett csak akkor díszlik szépen, ha bőséges öntözése lehetséges.