# 64. Althaea rosea (L.) Cav. var. nigra hort. - Fekete mályvarózsa (Syn.: var. atropurpurea hort.) [Malvaceae - Mályvafélék].

a: Virágos hajtás b: Csíranövény c: Részterméske oldalt és hátulról (nagyítva) d: Porzófalka (nagyítva). | Évelő, a második évtől kezdve virít. Szára 1-2,5 m magas, nem, vagy alig elágazó. Levele hosszú nyelű, kerekded, szíveskaréjos, csipkés szélű, vastagon szőrös. Virágai a szár végén fürtben, egyesével vagy 2-3-asával állnak, 5-8 cm átmérőjűek, 5-szirmúak. Csészéje kettős, a porzók falkába nőttek össze. Teltvirágú fajtája sokszirmú. Termése lapított, 20-40 szögletes részterméskére hasad szét. Pontusi-mediterrán faj. Kertekben sokfelé termesztik Dél-Európában. Inkább mészkedvelő. Helyenként, Közép-Európa déli részein elvadul. Európában a XVI. század óta művelik. Ipari feldolgozás céljára Magyarországon is termesztik. Középkötött, tápdús kerti talajban, napos helyen fejlődik a legjobban. Virágai csészével együtt, vagy anélkül kerülnek forgalomba, sok nyálkát tartalmazó drogot szolgáltatnak. Festékükkel (antocián) élelmiszereket, bort színeznek.