# 11. Rubus procerus P. J. Muell. - Magas szeder [Rosaceae - Rózsafélék].

a: Terméses ág b: Meddő sarjhajtás részlete c: Csíranövény d: Részterméske (nagyítva) e: Virágos ágrészlet. | Kúszó vagy ívesen legyökerező, erősen tüskés hajtású, évelő növény. Levelei ujjasan összetettek, 3-5-7 levélkével. Szirmai rózsásak, gyümölcse fényes, fekete, sötétpiros levű, csoportos csonthéjas termés. Nálunk vadon is előforduló európai faj, amelynek nagyobb gyümölcsű fajtáit néhol termesztik, bár nem elterjedten. Hazánkban inkább a vadontermő feketegyümölcsű vadszedreket gyűjtik és nyersen fogyasztják, vagy szörpöt, illetve néha gyümölcsízt készítenek belőle. Az euráziai, ligetekben és utak mentén gyakori, fehér virágú, hamvaskék gyümölcsű, savanykás ízű hamvas szeder (Rubus caesius L.) levele teapótló. A vadszeder és málna keresztezése útján létrehozott új magyar gyümölcs a szedermálna (Rubus x mohácsyanus Porpáczy).