# 41. Vicia villosa Roth - Szöszös bükköny.

a: Virágos szár és gyökérzet b: Terméses fürt c: Felnyíló hüvelytermés d: Mag (nagyítva) e: Csíranövény. | A termesztett bükköny- (Vicia-) fajok egyéves, vékony szárú, többnyire szőrös növények. Leveleik párosan szárnyaltak, levélgerincük kacsban végződik. Pillangós virágaik ülők vagy levélhónalji fürtben állnak. Termésük többmagvú, felnyíló hüvely. Hazánkban a takarmánybükkönyt, a pannon bükkönyt és a szöszös bükkönyt termesztik, melyek közül a takarmánybükköny mediterrán származású, de elvaduló és meghonosodó faj, a másik kettő pedig őshonos, országszerte gyakori. A takarmánybükköny levélkéi felfelé szélesedők, csúcsuk levágott. Virága bíborszínű, a vitorla kék. Már az ókor óta termesztett faj. Hazánkban zab-támasztónövénnyel szintén régóta termesztik. Kötött agyag- vagy homokos agyagtalajon, főleg a Dunántúlon és az Alföldön vetik. Igen ízletes szálastakarmányt ad. Őszi alakját rozzsal, őszi árpával, tavaszi alakját zabbal vetik. A pannon bükköny levélkéi kicsípett csúcsúak, virágai sárgásfehérek, hüvelye az egész növénnyel együtt szőrös. Vadon a Nyírség kivételével mindenütt gyakori, kövér, kötött agyag-, ritkán homoktalajon. Csak mintegy fél évszázada vették kultúrába. Búza- vagy rozskeverékkel októberben vetik, és főleg zölden etetik. Legnagyobb arányokban az USA-ban termesztik. A szöszös bükköny levélkéi hegyes csúcsúak. Virágai ibolyáskékek, dús virágú, levélhónalji fürtben állnak. Az egész növény - a hüvely kivételével - elálló, bozontos szőrű, bimbós virágzata fénylő fehér. Csaknem kopasz alfaja a sima bükköny. Sovány, laza, száraz homok-, lösz- vagy homokos agyagtalajon az egész országban vadon található. Csak mintegy száz év óta termesztik különösen homokvidéken. Főleg rozs-támasztónövénnyel, szeptemberben vetik.