# 124. Cnicus benedictus L. - Benedekfű [Compositae - Fészkesvirágzatúak].

a: Virágos szár b: Kaszattermés (nagyítva) c: Csíranövény d: Tőlevélrózsa. | Egyéves. Szára 15-40 cm magas, alul serteszőrös, fent enyvesen mirigyes és pókhálósan szőrös, rendszerint elágazó. Levelei 5-30 cm hosszúak, lándzsásak, öblösen karéjosak, szúrós árhegyű fogakkal. Fészekvirágzatát gallérozó levelek veszik körül. Virágai sárgák, a külső fészekpikkelyek gyapjas szélű tüskékben végződnek, a belső fészekpikkelyek ibolyaszínűek. Termése hengeres kaszat, tetején serteszőrű bóbitával. Mediterrán származású. Magyarországon régóta művelik, néha el is vadul. A mélyrétegű, meleg, napos talajt kedveli. A drog régi idő óta ismeretes mint emésztést elősegítő és étvágyjavító szer. Keserűanyagát a likőriparban is hasznosítják.