# 111. Camelina sativa (L.) Crantz - Sárga gomborka (Homoki repce) [Cruciferae - Keresztesvirágúak].

a: Virágos és terméses szár b: Mag (nagyítva) c: Gyökér d: Csíranövény e: Tőlevél rózsa. | Egyéves növény, 30-60 cm magas, egyszerű vagy kevés ágú szárral. Levelei keskenylándzsásak, a szárlevelek nyílas vállúak. Virágai szártetőző fürtben állnak, a szirmok sárgásak vagy fehérek. Termése körte alakú becőke. Euráziai-mediterrán faj, Észak-Amerikába behurcolták. Nálunk vadon elég gyakori szántóföldeken, különösen az őszi gabonavetésekben, utak mentén, parlagokon. Ázsiából a len gyomjaként jutott Közép-Európába, már a korai kőkorszakban. Barlang maradványokból (Aggtelek) Magyarországon is kimutatták. Hazánkban igen szórványosan termesztik, olyan talajokon, mely már a repce termesztésére nem alkalmas. Magja 25-30% olajat tartalmaz, mely étolajnak és szappangyártásra alkalmas, bár könnyen avasodik.