# 142. Humulus lupulus L. - Komló [Cannabinaceae - Kenderfélék].

a: Termős virágzatú hajtásrészlet b: Porzós virágzatú hajtásrészlet c: Hajtásrészlet tobozszerű termésfüzérekkel d: Makktermés (nagyítva) e: Alsó hajtás, ép levelekkel f: Csíranövény. | Évelő, kétlaki növény. Szára csavarodó, lefelé görbült tüskés szőrökkel. Levelei 3-5-karéjúak, a felsők épek, felül igen érdesek, alul mirigyesek. A hímvirágok laza bogernyőben, a nővirágok tobozszerű termésfüzérben állnak. A toboz pikkelyeinek hónaljában levő mirigyek termelik a sörgyártásban használt értékes aranysárga port, a lupulint. Euráziai faj. Kultúrájának eredete nem ismeretes. Nyugat-Európában már a VIII. századtól termesztik. Magyarországi termesztéséről legkorábbi adat a XIV. századból származik; addig a sörkészítéshez vadon élő komlót használtak, mely gyakori láperdőkben, ligetekben, tölgyesekben stb. Nitrogénkedvelő. Szórványosan kis területen termesztik. Sörgyári felhasználásán kívül a szárában levő durva rost zsákok, kötelek készítésére alkalmas. Idegcsillapító gyógyszert is készítenek belőle, a kenyérkelesztésnél helyenként élesztő helyett használták. Több fajtája ismeretes.