# 166. Beckmannia eruciformis (L.) Host - Hernyópázsit [Gramineae - Pázsitfű-félék].

a: Szártő és összetett füzéres virágzat b: Egy füzérke (nagyítva) c: A levél nyelvecskéje. | Évelő, bokros növésű szálfű, rövid tarackja is van. Magassága 90-130 cm, szára érdes felületű, tövén néhány íz kissé gumóson megvastagodott. Fiatal levelei hengeresek, a kifejlődött levél lapos, szélessége 2-15 mm, nyelvecskéje fejlett, félhold alakú. Virágzata összetett egyoldalú füzér, a füzérkék tömötten ülők, kétvirágúak, laposak, visszás-tojásdadok. Circumpoláris elterjedésű, Európában mediterrán jellegű faj; hazánkban a nedves szikes talajok jellemző növénye, és ott társulásalkotó is lehet. Szénája és sarjúja jó minőségű és nagy tömegű. A vetés évében lassan fejlődik, de a következő években bőtermő. Általában lúgos, nedves talajokon, középkötött agyagon díszlik legjobban, de sziken, lápos, mocsaras területeken is jó termést ad. Tavasszal korán sarjad, az elárasztást is jól elviseli. Az utóbbi időben nálunk szikeseken többfelé telepítik és gyepesítenek vele, lápos területeken vetőmagkeverékekben is szerepeltetik.