# 59. Anethum graveolens L. - Kapor [Umbelliferae- Ernyősvirágzatúak].

a: Gyökér és virágos szár b: Terméses ernyőcske c: Részterméske hátsó és hasi oldalról (nagyítva) d: Fiatal növénykék, sziklevelekkel. | Egyéves, erős illatú növény. Szára kb. 1 m magas, finoman barázdált, elágazó. Levelei 3-4-szer szárnyaltan összetettek, levélkéi sallangosak. Összetett ernyős virágzata sok nyúlánk sugarú. A szirmok sárgás színűek. Termése lapos, hosszúkás, bordázott, sárgásbarna. Mediterrán-nyugat-ázsiai eredetű konyhakerti növény, néha elvadul. Az ókor óta termesztik, a középkorban sokkal nagyobb jelentősége volt, mint ma. Talaj iránt nem igényes, a futóhomok kivételével minden talajon megterem. Főleg konyhakertekben, de szántóföldi művelésben is termesztik. Termése 3-4% illó olajat tartalmaz, melynek mintegy fele carvon. Zöldje szintén tartalmaz 0,5-1,5% illó olajat, de ez lényegesen más összetételű, mint a termésből nyert olaj. Konyhai célra fűszerként zöldjét használják. Terméséből nyert illó olaját a köményhez és édesköményhez hasonlóan használják fel.