# 165. Cynodon dactylon (L.) Pers. - Csillagpázsit [Gramineae - Pázsitfű-félék].

a: Virágzó tő b: Füzér-részlet (nagyítva) c: Csíranövény. | Évelő, hosszú tarackos és indás aljfű. Szára általában csak 10-20 cm magas, heverő, dúsan leveles. Levelei fonákukon szőrösek, ék alakúak, 3-15 cm hosszúak; nyelvecskéjük rövid és pillás szőrű. A füzérvirágzat négyesével vagy ötösével ujjasan ágazik el. A füzérkék ibolyásak, 2 mm hosszúak,1-2-virágúak. Világszerte a melegebb vidékeken elterjedt kozmopolita faj. Mint takarmány- és gyepnövényt helyenként termesztik. Amerika déli tájain egyik legfontosabb legelőfű. Nálunk nagyon elterjedt mind a szántóföldi, mind az útmenti gyomtársulásokban, azonkívül szikár legelőkön, homok- és szikes pusztákon stb. Harmadrendű aljfűnek tekinthető, mely a legeltetést elég jól bírja. Hátránya a késői kihajtása, de száraz területeken el nem hanyagolható legelőnövény. Alkalmas sportterek, száraz legelők létesítésére, valamint védőgátak és homoktalajok megkötésére. Kertészeti szempontból nagy előnye, hogy a taposást jól tűri. Telepítésével nálunk igen szórványosan foglalkoznak, inkább a kultúrákból kiirtandó gyomnak tartják. A vegyszeres gyomirtóknak jól ellenáll.