# 95. Verbascum phlomoides L. - Szöszös ökörfarkkóró [Scrophulariaceae - Tátogatók].

a: Virágos szár és szártő b: Porzó (nagyítva) c: Fiatal toktermés d: Mag (nagyítva) e: Csíranövény. Verbascum thapsiforme Schrad. - Keskenylevelű ökörfarkkóró f: Virágzat- és szárrészlet. Verbascum thapsus L. - Molyhos ökörfarkkóró g: Virágzat- és szárrészlet h: Porzó (nagyítva). | A szöszös ökörfarkkóró kétéves, nagytermetű növény. Az első évben csak tőlevélrózsája, a második évben 60-200 cm magas szára fejlődik. Alsó szárlevelei a 35 cm hosszúságot is elérik, felsőbb levelei ülők, kissé szárölelők. Az egész növény többszörösen elágazó szőröktől vastagon sárgás-molyhos. Virágzata hosszú, végálló füzér. Pártája 3-5 cm átmérőjű, tányérszerű, fénylő sárga. Európai, kontinentális-mediterrán elterjedésű. Nálunk száraz gyomtársulásokban tömegesen előfordul. Használata a középkorig nyúlik vissza, de kultúrába csak a legújabb időben fogták. Szántóföldön nagyban termeszthető, talajban nem válogat, száraz, köves talajokon is megterem. Virágja, pontosabban a pártája szaponint, glikozidszerű festékeket stb. tartalmaz. Értékes drog. A hozzá hasonló nagyvirágú, keskenylevelű ökörfarkkóró, és a molyhos ökörfarkkóró drog céljára szintén alkalmas.