# 139. Fagopyrum sagittatum Gilib. - Pohánka (Hajdina) (Syn.: Fagopyrum vulgare Hill.) [Polygonaceae - Keserűfű-félék].

a: Virágzó szár és gyökér b: Makktermés (nagyítva) c: Csíranövény. Fagopyrum tataricum (L.) Gaertn. - Tatárka. d: Virágos és terméses szár e: Makktermés (nagyítva) f: Csíranövény. | Egyéves. Szára 20-50 cm magas, később pirosló. Levelei szíves-nyilas vállúak, hosszabbak a szélességüknél. Virágai fehérek vagy piroslók, bogernyőben állnak, a lepel 5-cimpájú. Termése háromélű makk. Őshazája Közép-Ázsia. Németországban a XIII. századtól ismert. Nálunk főleg a nyugati országrészeken van jelentősége. Lazább, mészszegény talajokon fejlődik jobban, tenyészideje mindössze 2-3 hónap. Hántolt magja kásaszerű élelmiszert szolgáltat, vagy lisztet is készítenek belőle. A növényből újabban gyárilag rutin nevű, a gyógyászatban fontos anyagot állítottak elő. Szalmája almozásra jó. Virágzáskor kitűnő méhlegelő. Rokona, a tatárka szintén kása-növény és zöldtakarmány. Nálunk jelenleg nemigen termesztik.