# 55. Petrosellnum crispum (Mill.) Nym. - Petrezselyem (Syn.: Petrosellnum hortense Hoffm.) [Umbelliferae - Ernyősvirágzatúak].

a: Virágos szár b: Alsó levél c: Terméses ernyőcske d: Ikerkaszat-termés (nagyítva) e: Részterméske hátsó oldalról (nagyítva) f: Gyökér ("gyökérpetrezselyem") g: Csíranövény. | Kétéves, 30-100 cm magas növény, vaskos, répaszerű karógyökérrel. Alsó levelei 2-3-szorosan szárnyaltak, felső levelei hármasak, vagy egyszerűen szárnyaltak. Termése kerektojásdad, szögletes ikerkaszat. Mediterrán eredetű konyhakerti növény, gyakran elvadul. Már a görögök és rómaiak is termesztették. Ma minden földrészen termesztik. Magyarországon fő termesztési körzetei: Győr, Makó, Budapest és a Nyírség. Középkötött, kissé nyirkos, tápanyagban gazdag talajban fejlődik a legjobban. Több fajtáját termesztik. Leveleit és gyökerét használják ételízesítőnek.