# 173. Anthoxanthum odoratum L. - Borjúpázsit [Gramineae - Pázsitfű-félék].

a: Virágzó növény b: Érett buga a toklászok kihullása után c: A termést rejtő 2 belső pelyva (nagyítva). | Évelő, bokros növésű aljfű, 30-40 cm magas. Szára sima, kevés levelű. Levelei világoszöldek, szőrösek, levélhüvelye majdnem teljesen zárt, nyelvecskéje hosszú, gallérszerű. Virágzata füzérszerű buga. A két belső pelyva vörösesbarna, szőrös, az alsó pelyvának a szálkája a füzérkéből többnyire kiáll. Az egész növény erősen kumarin-illatú. Euráziai elterjedésű faj. Közömbös vagy inkább mészkerülő. Az egész országban gyakori, réteken, kaszálókon, füves lejtőkön, homokon, mocsár- és lápréteken, erdőkben stb. Korábban mint takarmányfüvet termesztették, de csekély értéke miatt újabban alig alkalmazzák. Termése kevés, korán elvénülő, erősen illatos, az állat csak szükségből fogyasztja.