# 37. Arachis hypogaea L. - Amerikai-mogyoró (Földimogyoró) [Papilionaceae - Pillangósvirágúak].

a: Virágos szárrészlet b: Szártő hüvelytermésekkel c: Egy hüvely belseje d: Magvak. | Egyéves, lágyszárú pillangós növény. Levelei párosan szárnyaltak. Apró virágai magánosak, sárgák. Termése hosszú nyelű, mely lefelé fordulva a földbe fúródik, és ott érik meg. Az érett hüvely kemény, felfújt, recésen erezett, zárva maradó, 1-4 magvú. Hazája Északnyugat-Argentína. A XIX. század elején Spanyolországban kezdték termeszteni, ma már a trópusokon és a szubtrópusokon mindenütt kultiválják, legnagyobb mértékben Kínában, Nyugat-Afrikában és Elő-Indiában. Újabban nálunk is eredményesen termesztik a korán felmelegedő, jó táperőben levő homok- és homokos vályogtalajokon. Felálló és fekvő fajtái közül hazánkban a rövidebb tenyészidejű, felálló fajtákat termesztik. Magja sok olajat és fehérjét tartalmaz. Az édesipar nagy mennyiségben használja töltő- és csokoládépótló anyagok előállítására. Pörkölt magja kedvelt csemege.