# 70. Asclepias syriaca L. - Selyemkóró (Krepin) [Asclepiadaceae - Krepinfélék].

a: Virágos szár b: Sarjhajtás c: Termés d: Résztermés belseje e: Szőrüstökös mag (nagyítva) f: Csíranövény. | Évelő, tejnedv-tartalmú, erőteljes, 80-120 cm magas növény. Rizómája nehezen irtható. Levelei átellenesek, hosszúkástojásdad alakúak, alul molyhosak. A virágok pártája húsvörös, illatos, a mellékpárta cimpái majdnem akkorák, mint a párta, belül kiálló szarvacskákkal. A termés tojásdad, kihegyesedő, kb. 10 cm hosszú, molyhos és lágytüskés, belül üstökös magvú ikertüsző. A virágok levélhónalji, tömött, ernyőszerű virágzatot alkotnak. Észak-Amerikából származik, sok helyen kultiválják. Délkelet-Európában többfelé elvadult és meghonosodott, így Magyarországon is. Kerti dísznövény, magvainak szőrüstöke iparilag értékesíthető. Szárának rostanyaga is értékes, de a tejnedvtől nehéz mentesíteni. Kaucsukanyagtartalma jelentős (a száraz levélben 0,4-4,4%). Jó mézelő növény is, de méhlegelőkénti alkalmazása kérdéses. Ipari célra történő termesztésével többször kezdtek foglalkozni, de ez mindig abbamaradt. Hazánkban jelenleg nagyban nem termesztik. Helyenként dísznövényként ültetik.