# 52. Anthriscus cerefolium (L.) Hoffm. var. cerefolium - Zamatos turbolya [Umbelliferae - Ernyősvirágzatúak].

a: Gyökér és virágos szár b: Terméses ágrészlet c: Ernyőcske, fiatal termésekkel d: Érett ikerkaszat-termés (nagyítva) e: Csíranövény. | Egyéves, illatos, 30-70 cm magas elágazó szárú növény. Alsó levelei 2-4-szer szárnyasan összetettek, nyelesek, világoszöld színűek; felső levelei fehér, hártyás szegélyű levélhüvelyeken ülők. Az ernyős virágzat 2-6-sugarú, a virágok aprók, 5 fehér sziromlevelűek. Ikerkaszat-termése hosszúkás, kopasz, fényesfekete. A Földközi-tenger vidékéről származik (pontusi-mediterrán faj). Az ókor óta ismert kultúrnövény, évszázadokkal ezelőtt sokkal használatosabb volt, mint ma. Hazánkban csak igen szórványosan művelik. Táperőben gazdag kerti földben, meleg fekvésben jól terem. Virágzó föld feletti része a drogkereskedelemben "Cerefolii herba", termése pedig "Cerefolii semen" néven ismeretes. Zöldje mint ánizsillatú fűszeres zöldség is használatos. Hazánkban vadon a szőrös termésű alakja: var. trichosperma (Schult.) Endl. elterjedt.