# 10. Rubus idaeus L. - Málna [Rosaceae - Rózsafélék].

a: Virágos hajtás b: Terméses hajtás c: Részterméske (nagyítva) d: Téli rügyes hajtás e: Csíranövény. Terméscsoportok f: "Hornet" g: "Preussen" h: "Lloyd George" i: "Antwerpeni sárga". | Bokros növésű, erősen tüskés hajtású évelő növény. Levelei hármasak, a tőhajtásokon szárnyaltak, fonákjuké fehéren molyhos, virágai fehérek, gyümölcse élénkpiros színű, zamatos ízű, csoportos csonthéjas termés. Az északi félgömb mérsékelt övében honos faj, amely nálunk hegyvidéki erdőirtásokra jellemző. Számos kultúrába vont rokon faja amerikai, kínai és japán eredetű. Hazánkban a XV-XVI. század óta termesztik, Angliában a XVI. században alakultak ki a fajtái. Nálunk nagyobb mértékben a Dunazughegység Duna-menti községeiben és Győr megyében termesztik. Tápanyagban gazdag, nyirkos, de nem nedves talajokat, és meleg, napos fekvést kíván. Termesztése északon síkságra, délen hegyvidékre való. Gyökérsarjakkal szaporítják. Mind friss fogyasztás, mind folyékony gyümölcslé és málnaszörp készítése szempontjából jelentős. Vadon termő gyümölcsét is gyűjtik, de a mutatkozó nagy keresletet távolról sem tudják így kielégíteni. Egyszertermő fajtái között vannak pirosgyümölcsűek (pl. "Knewett", "Hornet") és sárgagyümölcsűek. Kétszertermő fajtái közül legismertebb a "Lloyd George".