# 87. Lycopersicon esculentum Mill. - Paradicsom (2/3-ra kicsinyítve) (Syn.: Solanum lycopersicum L.) [Solanaceae - Burgonyafélék]. "Immun" fajta

a: Virágos hajtás b: Párta és porzók (eredeti nagyság) c: Kifejlett levél d: Gyökér e: Csíranövény f: Terméses hajtás- (bogernyő-) részlet g: Bogyótermés hosszmetszete. | Bozontos és mirigyszőrös szárú, egyéves növény. Levelei félbeszárnyaltak, a levélszárnyak fogasak vagy újból szárnyaltak. Virágzata bogernyő, virágai sárgák. Termése többnyire vörös bogyó, de színe és alakja rendkívül változatos. Hazája valószínűleg Peru és Ecuador. A trópusoktól kezdve a mérsékelt övig mindenütt termesztik. Fő termesztési helyei USA, Olaszország, Spanyolország. Régészeti leletek szerint az indiánok már az V. évszázadban ismerték. Európába Amerika felfedezése után jutott: Magyarországon az első írott feljegyzés a paradicsomról a XVII. sz. közepéről való, termesztése a XVIII. sz. végén indul meg. Fő termőterületeink Pest, Heves, Bács-Kiskun, Szolnok és Csongrád megyékben vannak. A lazább homok- és középkötött vályogtalajt kedveli. Számos fajtája ismeretes; tenyészidő szerint is szokták csoportosítani, pl. rövid tenyészidejű, középhosszú tenyészidejű, hosszú tenyészidejű fajták. Felhasználása sokoldalú: nyersen, főzve, konzervipari célra, savanyúságnak stb. használják.