# 130. Portulaca oleracea L. var. sativa (Haw.) DC. - Kerti porcsin [Portulacaceae - Porcsinfélék].

a: Szárrészlet b: Virágcsomó, kinyílt virággal c: Virágcsomó, felpattant tokterméssel d: Mag (nagyítva) e: Szártő f: Csíranövények. | Egyéves, húsos szárú és levelű, pozsgás növény. Vaskos szárai üvegszerűek, felállók. Levelei lapát alakúak, élénksárga virágai 1-3-asával ülnek a levelek hónaljában. Tokja kupakkal nyílik, benne sok apró, fényes fekete mag van. Ősalakja a közép-ázsiai eredetű, ma már kozmopolita gyomnövény: a kisebb levelű, heverő és vékonyabb szárú kövér porcsin (Portulaca oleracea L.). Ez az igen gyakori gyom főleg kapásokban, kertekben, szőlőkben tömeges. A kerti porcsin ősi kultúrnövény, melyet már az egyiptomiak is ismertek. Nyugat-Európában ma is kiterjedtebben termesztik, nálunk azonban csak igen csekély mértékben, házikertekben. Különösebb éghajlati- vagy talajigénye nincs, de nagyobb tömeget csak táperős, megfelelően nedves talajon ad. Szabadba csak májusban vethető, melegágyba egész évben. 3 nap alatt kicsírázik és oly gyorsan fejlődik, hogy 3 hét múlva már felhasználható. Szakaszos vetés esetén egész évben szedhető. Leveleit levesbe zöldségként vagy salátának, illetve spenótként használják fel. Sárga- és zöldlevelű változatát termesztik.