# 108. Sinapis alba L. - Fehér mustár (Angol mustár) [Cruciferae - Keresztesvirágúak].

a: Szártő gyökérrel b: Virágos és terméses hajtás c: Mag (nagyítva) d: Két becőtermés e: Csíranövények f: Csírázó mag. | Egyéves növény. Szára 30-60 cm magas, alul elálló szőrű, felül ritkásan borzas. Levelei 3-5 cm hosszúak, tojásdadok, szárnyasan szeldeltek, a végső levélszelet sokkal nagyobb az oldalsóknál. Sárga virágai kezdetben sátorozó, később laza fürtben állnak. Termése duzzadt, rendszerint serteszőrös becő, mely elálló kocsányon felfelé irányul, és hosszú, lapított csőrben végződik. Magjai világossárgák vagy barnásak. Mediterrán származású, nálunk gyakran elvadult és meghonosodott szántóföldi gyom. Gyógyszernek és fűszerként már az ókorban használták. Talajban nem válogatós, a búzának való talajokon jól terem. Kedveli a mészben gazdag, kötöttebb vagy humuszos homoktalajokat. Hatóanyaga a sinalbin nevű glikozid, továbbá zsíros olaj, nyálka stb. Olaját étolajnak és szappangyártáshoz használják. Magva konzervkészítésnél fűszer. Őrleménye szolgáltatja az étkezési mustárt. Jó mézelő növény is.