# 1. Claviceps purpurea (Fr.) Tul. - Anyarozs (Varjúköröm) [Clavicipitaceae - Anyarozs-félék].

a: Rozskalász az anyarozs áttelelő telepeivel, sclerotiumaival b: Fehér sclerotiumok c: Ciklámen-színű sclerotiumok d: Világosbarna sclerotiumok e: Barna sclerotiumok f: Szürke sclerotiumok g: Fekete sclerotiumok h: Sötét sclerotium, pirosas termőtestekkel i: Fehér sclerotium, fehér termőtestekkel. | A rozs és több más pázsitfűféle kalászában élősködő tömlősgomba. A kalászban megjelenő, rendszerint szürkésfekete (ritkán más színű), hajlott, 2-2,5 cm hosszú gombatest a gombanövény kitartó (áttelelő) szerve, sclerotiuma. Ez aratáskor a földre hull, és kedvező körülmények között tavasszal apró spóratermő fejecskéket (stromákat) fejleszt. A bennük fejlődő tömlőspórák újra fertőznek. Az anyarozs-sclerotium mérges, de gyógyhatású alkaloidokat tartalmaz (ergometrin, ergotoxin, ergotamin, ergokrisztin stb.). Ezek az alkaloidok nagyon becses és fontos gyógyszerek előállítására használatosak, a nőgyógyászatban nélkülözhetetlenek. A rozskenyérben 3%-nyi mennyiség mérgezést okoz. Vadon nő. Termesztésbe-vonása magyar találmány révén sikerült; gépi úton rozsföldek beoltásával többezer holdon termesztik. Magyarország az anyarozs-termesztés terén világviszonylatban az első helyen áll, gyógyszeripari feldolgozás terén pedig a második helyen.