# 16. Prunus persica (L.) Batsch - Őszibarack (Syn.: Persica vulgaris Mill.) [Rosaceae - Rózsafélék]. "Elberta"

a: Virágos ág b: Téli rügyes hajtás c: Szirom d: Virágos ág e: Leveles hajtás és a gyümölcs hosszmetszete. f: Virág kívülről g: Csíranövény h: Leveles hajtás és a gyümölcs hosszmetszete i: Csontár. | Alacsony fa vagy cserje, levelei rövidnyelűek, lándzsásak, kihegyezettek. Korán nyíló virágai élénk rózsaszínűek, illatosak. Csonthéjas termése ülő, molyhos. Csontárja mélyen gödrös. Kelet-Ázsiából származik, őshazája Nyugat-Kína, ahol már 2000 évvel ezelőtt is termesztették. Turkesztánban és Perzsiában elvadulva is előfordul. Meszes, levegős, de nem laza, humuszos, jó vízgazdálkodású, napos lejtőkön termeszthető eredménnyel, de az alföldi meszes homok- vagy vályogtalajokon is jól megél. Fagyérzékeny, melegigényes. Termelési központja a Budai-hegyvidék, kisebb mértékben Pécs, Miskolc, Balaton, és újabban Szeged környéke. Oltvánnyal vagy magról szaporítják. Számos fajtája közül fontosabbak: "Amsden", "Champion", "Elberta", "J. H. Hale" stb. Igen nagy jelentősége az, hogy vannak igen korai és kései fajtái is, ezért a különböző fajták igen hosszú ideig, júniustól októberig kerülhetnek a piacra. Frissen és tartósítva egyaránt kedvelt gyümölcs, melyet a szeszipar is felhasznál.