# 167. Arrhenatherum elatius (L.) J. et C. Presl - Franciaperje (Magasperje, cigányzab) [Gramineae - Pázsitfű-félék].

a: Szártő b: Virágzó szár c: Külső és belső toklász szálkával (nagyítva). | Évelő, elsőrendű szálfű. Magassága 60-140 cm, szára sárgás, fényes, sima. A levéllemez keskeny és érdes, levélhüvelye is érdes tapintatú. A levélnyelvecske hosszú, gallérszerű, sárgás, finoman szőrös. Virágzata 10-30 cm hosszú laza buga, a füzérkék világoszöldek, kétvirágúak. A külső toklász csavarodott, térdszerven hajlott szálkát visel. Európai, mediterrán-jellegű faj. Hazánkban a kaszálórétek egyik legjellemzőbb társulásalkotó faja, azonkívül megtalálható hegyi réteken, zöldlegelőkön, mocsárréteken, erdőszéleken, gyomtársulásokban stb. Legjobban kedveli a középkötött, humuszos, meszes, homokos vagy vályogtalajokat. A talaj savanyúsága iránt érzékeny. Franciaországban az 1760-as években kezdték termeszteni, a XIX. század elején már Magyarországon is itt-ott termesztették. Nemesítésével is mind külföldön, mind hazánkban foglalkoztak. Korán kihajt, gyors fejlődésű, az első évben is jó kaszálást adhat, java termését azonban a második évtől hozza. Füveskeverékekben is előnyösen alkalmazható.