# 65. Hibiscus cannabinus L. - Rostmályva (Kenaf) [Malvaceae - Mályvafélék].

a: Virágos hajtás b: Szártő és gyökérzet c: Csíranövény d: Alsó leveles szárrészlet e: Csésze elvirágzás után f: Részterméske (nagyítva). | Egyéves, rostot szolgáltató növény. 1-2 m magas, szára fásodó. Levelei a kenderéhez hasonlóan szeldeltek, keskeny szeletekkel. A virág 5-szirmú, külső csészéje nem lehulló. A termés rövid, 5-rekeszű tok. Hazája Kelet-India. Magyarországon az 1930-as évek óta kezdtek termesztésével kísérletezni, jelenleg felhagytak vele, csak kis parcellákon, fajtagyűjteményekben szerepel. Perzsiában és Indiában nagyobb mértékben termesztik. Rostja igen tartós, erős fonalat ad, de a fonalak durvák, és így zsákszövésre, zsinegnek, hálónak stb. valók. Rostfinomítására a nemesítői munka Magyarországon is megkezdődött.