# 53. Coriandrum sativum L. - Koriander (Koreander) [Umbelliferae - Ernyősvirágzatúak].

a: Virágos szár b: Csíranövény c: Ernyőcske szélső virágja (nagyítva) d: Ernyőcske, fiatal termésekkel (nagyítva) e: Érett részterméske (nagyítva) f: Szártő tőlevéllel. | Egyéves, poloskaszagú, 30-80 cm magas, ernyős virágzatú növény. Tőlevelei hosszú nyelűek, szárnyaltak, hamar elhervadnak. Szárlevelei nagy hüvelyűek, egyszer vagy kétszer szárnyasan összetettek. Virágzata 3-8-sugarú összetett ernyő. Virágai fehérek vagy piroslók. Termése gömbölyű, sárga vagy sárgásbarna ikerkaszat. Hazája Elő-Ázsia. Nálunk vadon nem, csak termesztésből kivadulva átmenetileg fordul elő. Az ókor óta termesztett fűszeres gyógynövény. Talaj tekintetében nem igényes, minden talajon megél, de leginkább a meleg fekvésű meszes vályogtalajt kedveli. Megkívánja a kitűnően előkészített talajművelést, a foszfortrágyát jól meghálálja. Termése a drogkereskedelemben "Coriandri fructus" néven fűszerként ismeretes, és 0,6-0,8% illó olajat tartalmaz. Illó olaját a likőr- és illatszeriparban használják, ezenkívül a húskonzerviparban mint húspácízesítőt ma is nagyban alkalmazzák.