# 179. Sorgum sudanense (Piper) Stapf - Szudánifű (2/3-ra kicsinyítve) [Gramineae - Pázsitfű-félék].

a: Szárlevél, virágzó buga és szártő b: Érett buga c: Érett kétivarú füzérke (nagyítva) d: Csíranövény. | Egynyári szálastakarmány-növény. Nagylevelű, jól sarjadzik. A közönséges ciroknak a "Leoti" cukorcirokkal való keresztezéséből származik. Laza bugavirágzata 20-30 cm hosszú. A trópusi Afrikából származik, Szudántól Egyiptomig elterjedt. Mint takarmányfüvet különösen az USA szárazabb vidékein termelik. Nálunk 1925-ben honosították meg, újabban az édes változata is elterjedt. A jó trágyaerőben levő középkötött vályog- és homokos agyagtalajokat kedveli. Főterményként és másodterményként egyaránt vethető. Zöldtermése igen nagy, szemtermése is bőséges. Nemesítésével hazánkban is igen behatóan foglalkoznak.